སྔོན་ཆད།འུ་ཅག་ཀུན་གྱིས་ཨོའུ་ལྗི་ལེ་སྒྲི་དབྱིབས་རྩིས་རིག་པསགཏན་ལ་ཕབ་པའི་ཚད་གཞི་ཉིད་བདེན་དོན་འཁྲུལ་པ་མེད་པ་དང་འོས་ཤིང་འཚམ་པ་ཞིག་ཏུ་བརྩི་བར་བྱེད་མོད།དོན་དངོས་སུ་དེ་ཙམ་ཞིག་གཏན་ནས་མ་ཡིན་ཏེ།རྒྱུ་མཚན་ནི།བདེན་དོན་འདི་རྣམས་ནི་སྤྱི་ལུགས་ཀྱི་ཁྲོད་ནས་རིགས་བསྒྲེ་བྱས་འོངས་པ་ཡིན་ལ།ཡང་ཚིག་སྒྲོས་བསྒྱུར་ནས་བཤད་ན།ཨོའུ་ལྗི་ལེ་སྒྲིས་དབྱིབས་རྩིས་རིག་པའི་མ་ལག་ཚུགས་ཐུབ་པའི་ཆེད་དུ་བཞག་པའི་རོལ་རྩེད་ཀྱི་ངེས་སྲོལ་སྟེ།ཐོག་མར་ཀུན་གྱིས་ངེས་པར་དུ་བདེན་དོན་འདི་ཉིད་བརྩི་སྲུང་བྱས་རྗེས།ད་གདོད་རོལ་རྩེད་འདི་རྩེ་ཐུབ་པ་ཡིན་ནོ།།དབྱིབས་རྩིས་རིག་པ་ནིདྲང་ཐིགཅིག་གི་ཞིབ་འཇུག་སྟེ།དེ་ནི་འདུ་ཤེས་འདི་དག་གི་རང་ངོས་ཀྱི་གཏན་ཚིགས་ཀྱི་འབྲེལ་བ་ཁོ་ནར་ཐུག་པ་ལས།ཕྱི་རོལ་ཡུལ་གྱི་བྱ་དངོས་བར་གྱི་འབྲེལ་བ་ལ་བསམ་བློ་མི་གཏོང་བ་སྟེ།དཔེར་ན།ང་ཚོས་འོས་ཤིང་འཚམ་པའི་ལྟ་དཔྱད་ཀྱི་གནས་ཡུལ་དེ་ཁོ་ན་བདམས་པར་གྱུར་ཚེ།གནས་གསུམ་པོ་དེ་བལྟས་པ་ཙམ་གྱིས་ཕན་ཚུན་རིམ་བརྩེགས་ཏུ་མཐོང་བར་བྱེད་ཅིང་།ང་ཚོར་དེ་རྣམས་དྲང་ཐིག་གཅིག་གི་ཐོག་ཏུ་གནས་པའི་སྙམ་པ་སྐྱེ་རུ་འཇུག་གོ།དེ་མིན་གཞན་ཡང་མཁྲེགས་གཟུགས་རང་བཞིན་གྱི་དངོས་པོ་ཞིག་གི་སྣེ་གཉིས་བར་ཐག་གཅིག་གི་སྟེང་དོ་མཉམ་པ་དང་།ང་ཚོས་དངོས་པོ་དེའི་གནས་ཡུལ་བསྒྱུར་པའི་དབང་དུ་བཏང་ཡང་།དེ་ལ་དེའི་རྐྱེན་པས་ནི་འགྱུར་ལྡོག་འབྱུང་བར་མི་སྲིད་དེ།ཨོའུ་ལྗི་ལེ་སྒྲིའི་དབྱིབས་རྩིས་རིག་པའི་བརྗོད་གཞི་ཡིས་དོན་དངོས་སུ་མཁྲེགས་གཟུགས་རང་བཞིན་དུ་བརྩིས་ཆོག་པའི་དངོས་པོ་སོ་སོའི་ཐད་ཀྱི་ལྟོས་བཅས་ཀྱི་གནས་ཡུལ་མཐའ་དག་གི་བརྗོད་གཞི་རྣམས་ཕྱོགས་བསྡུས་བྱས་ཡོད།